E-tol-vervolging kom dalkMotoriste wat nie hul e-tolrekeninge betaal nie, gaan dalk binnekort vervolg word. Die Nasionale Vervolgingsgesag (NVG) het Dinsdag aangekondig dat hy twee senior advokate aangestel het wat saam met die Suid-Afrikaanse Nasionale Padagentskap (Sanral) sal werk om ŉ oplossing te vind vir die wanbetaling van e-tolrekeninge. “Die twee aanklaers sal saam met Sanral bepaal of die optrede van sekere motoriste as ŉ misdryf beskou kan word kragtens die Sanral-wet,” het Nathi Mncube, ŉ woordvoerder van die NVG, gesê. Mncube sê kragtens artikel 27(5) (a) van die wet is dit ŉ misdryf om te weier of om te versuim om die bedrag verskuldig te betaal. Indien motoriste skuldig bevind word, kan hulle beboet word of tronkstraf opgelê word. President Jacob Zuma het op 25 September die wetgewing onderteken wat die weg gebaan het dat e-tol op Gautengse hoofweë in werking tree. Die stelsel is op 3 Desember in die provinsie ingestel, ondanks verskeie hofsake en groot teenkanting van die publiek. Talle motoriste weier om ŉ e-tolskyfie aan te skaf of om hul e-tolrekeninge te betaal. David Makhura, premier van Gauteng, het verlede Donderdag aangekondig dat ŉ paneel van 15 persone aangestel is om die sosio-ekonomiese impak van e-tol in Gauteng te ondersoek. Die paneel sal Donderdag vir die eerste keer vergader en die impak van die e-tolprojek op die ekonomie en inwoners van Gauteng ondersoek. Die paneel verwelkom ook voorstelle en aanbevelings van inwoners en sal sy bevindings en aanbeveling aan die provinsiale regering voorhou. Makhura het egter motoriste gemaan om steeds hul e-tolrekeninge te betaal. Justice Project SA (JPSA) het Dinsdag gesê die aanstelling van die twee aanklaers is nie ŉ verrassing nie. “Sanral se strategie was nog altyd om vrees by motoriste in te boesem deur hulle met kriminele rekords en ander lewensveranderende gevolge te dreig indien hulle weier om vir Sanral se onregverdige en onnodige duur stelsel te betaal,” het Howard Dembovsky, die voorsitter van JPSA, in ŉ verklaring gesê. Hy bevraagteken waarom die NVG mense wil vervolg ná Makhura se aankondiging dat die paneel sy verslag teen 30 November by die minister van vervoer gaan indien. “Enigiemand wat gedink het dat Sanral en die NVG enige agting of respek het vir ‘n behoorlike proses het, is duidelik geflous,” het hy gesê. Volgens Dembovsky is daar meer as een miljoen mense wat vervolg moet word en slegs twee aanklaers in die reeds oorlaaide kriminele regstelsel. “Hulle staan nie ŉ kans om ŉ noemenswaardige duik in dié getalle te maak nie,” het Dembovsky gesê. -SAPA